Gautengers meestal negatief oor SASuid-Afrikaanse vlag Volgens die Quality of Work Life (QoL)- peiling is die meeste van Gauteng se inwoners ongelukkig oor die rigting wat Suid-Afrika inslaan. Die QoL-peiling word elke twee jaar deur die Gauteng City Region Observatory (GCRO) gedoen en die 2015/2016-peiling se resultate is Dinsdag bekend gemaak. Die peiling bepaal persepsies van lewenskwaliteit, sosio-ekonomiese omstandighede, houdings teenoor dienslewering en ook die houding van die publiek teenoor openbare instellings. Meer as 30 000 Gauteng-inwoners (ouer as 18 en van alle rasse) is tussen Julie 2015 en Mei 2016 ondervra. Die peiling het bevind dat 61% van die respondente glo dat Suid-Afrika die verkeerde rigting inslaan. Die persentasie het toegeneem sedert die 2013-opname. Volgens die peiling is “pessimisme oor die land baie hoog”. Nagenoeg 82% van die respondente het gesê hulle glo dat korrupsie ŉ bedreiging vir demokrasie in die land is terwyl 50% van mening is dat die media nog vry is in Suid-Afrika. Minstens 52% van respondente meen die munisipale verkiesing op 3 Augustus sal regverdig wees. Volgens die verslag “dui hierdie patrone aan dat die meerderheid van die respondente ongelukkig is met die rigting wat die land inslaan en dat proporsioneel gesien minder respondente met sekerheid kan sê dat hulle positiewe ontwikkeling in die land sien.”